2 กองทุนไทยพาณิชย์จ่าย1.55-1.7%ต่อปี
บลจ.ไทยพาณิชย์ ออก 2 กองทุนตราสารหนี้ระยะสั้น เน้นลงทุนพันธบัตรผสมตั๋วแลกเงินแบงก์ ลง 4 - 6 เดือน จ่าย 1.55% และ 1.70% ต่อปี&nbsp; เปิดจองถึง 4 ต.ค.นี้
28 ก.ย. 2553

บลจ.ไทยพาณิชย์ ออก 2 กองทุนตราสารหนี้ระยะสั้น เน้นลงทุนพันธบัตรผสมตั๋วแลกเงินแบงก์ ลง 4 - 6 เดือน จ่าย 1.55% และ 1.70% ต่อปี  เปิดจองถึง 4 ต.ค.นี้ 
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน ไทยพาณิชย์ เปิดเผยว่า บริษัทฯ เตรียมเปิดเสนอขายกองทุนตราสารหนี้ระยะสั้นอีก 2 กอง ได้แก่ กองทุนเปิดไทยพาณิชย์พันธบัตรและตราสารหนี้ธนาคาร 15 (SCBGBANK 15)  อายุโครงการ 4  เดือน และ กองทุนเปิดไทยพาณิชย์พันธบัตรและตราสารหนี้ธนาคาร 16 (SCBGBANK 16)  อายุโครงการ 6  เดือน  ตั้งแต่วันนี้จนถึง 4 ต.ค.นี้ โดยมีขนาดโครงการละ 3,000 ล้านบาท สามารถลงทุนขั้นต่ำเพียง 10,000 บาท
กองทุนดังกล่าวมีนโยบายการลงทุนที่ใกล้เคียงกัน คือ จะลงทุนในตั๋วเงินคลังประมาณ 50% ของพอร์ต ส่วนที่เหลือจะลงทุนในตั๋วแลกเงินธนาคารพาณิชย์  โดยกองทุน SCBGBANK 15 จะลงทุนในตั๋วแลกเงินธนาคารกรุงไทย ธนาคารนครหลวงไทย และธนาคารทิสโก้   ซึ่งคาดว่าจะให้ผลตอบแทนหลังหักค่าใช้จ่ายประมาณ 1.55% ต่อปี ส่วนกองทุน  SCBGBANK 16 จะลงทุนในตั๋วแลกเงินธนาคารไทยพาณิชย์ ธนาคารนครหลวงไทย และธนาคารกรุงไทย คาดว่าจะให้ผลตอบแทนหลังหักค่าใช้จ่ายประมาณ 1.70 % ต่อปี 
“กองทุนดังกล่าวจะเหมาะกับนักลงทุนที่ต้งการการลงทุนระยะสั้น และมีความมั่นคงสูงโดยยังได้รับผลตอบแทนมากกว่าการฝากเงินโดยไม่เสียภาษี ทั้งนี้ จากการที่บริษัทฯได้ออกกองทุนลักษณะดังกล่าวมาแล้วในช่วงสัปดาห์ที่ผ่านมา ได้รับการตอบรับจากนักลงทุนเป็นอย่างดี โดยมียอดขายมูลค่ารวมรวม 4,900 ล้านบาท โดยเชื่อว่า 2 กองทุนใหม่ดังกล่าวคงได้การตอบรับเช่นเดียวกัน” นางโชติกากล่าว